AH พุ่ง 8% ขานรับ Q3 กำไรกระฉูด 156% แนวโน้มไตรมาส 4 โตต่อเนื่อง
AH ราคาวิ่ง 8% ตอบรับงบไตรมาส 3/65 กำไรกระฉูด 156% แตะ 600 ล้านบาท ดีกว่าคาด จากยอดขายที่เติบโตจากธุรกิจผลิตชิ้นส่วนยานยนต์ที่มีออเดอร์เข้ามา แนวโน้มไตรมาส 4/65 เติบโตต่อเนื่อง
AH ราคาวิ่ง 8% ตอบรับงบไตรมาส 3/65 กำไรกระฉูด 156% แตะ 600 ล้านบาท ดีกว่าคาด จากยอดขายที่เติบโตจากธุรกิจผลิตชิ้นส่วนยานยนต์ที่มีออเดอร์เข้ามา แนวโน้มไตรมาส 4/65 เติบโตต่อเนื่อง
15 พ.ย. 2565

ผู้สื่อข่าวรายงานว่า วันนี้ (15 พ.ย. 65) ราคาหุ้น บริษัท อาปิโก ไฮเทค จำกัด (มหาชน) หรือ AH ณ เวลา 10:59 น. อยู่ที่ระดับ 33 บาท บวก 2.50 บาท หรือ 8.20% สูงสุดที่ระดับ 33.50 บาท ต่ำสุดที่ระดับ 31.50 บาท ด้วยมูลค่าการซื้อขาย 339.55 ล้านบาท

บล.โนมูระ พัฒนสิน ระบุในบทวิเคราะห์ว่าทาง AH งบไตรมาส 3/65 ออกมาดีกว่าตลาดคาดราว 35% โดยรายงานกำไรสุทธิ 600 ล้านบาท  เพิ่มขึ้น 156% เมื่อเทียบกับงวดเดียวกันของปีก่อน 234.56 ล้านบาท และเพิ่มขึ้น 50% จากไตรมาสก่อน 409.80 ล้านบาท เป็นผลจากกำไรปกติอยู่ที่ 426 ล้านบาท เพิ่มขึ้น 236% เมื่อเทียบกับงวดเดียวกันของปีก่อน หลักๆ จากยอดขายที่เติบโตจากธุรกิจผลิตชิ้นส่วนยานยนต์ที่มีออเดอร์เข้ามาจากการฟื้นตัวของอุปสงค์ภายในประเทศ
นอกจากนี้ เบื้องต้นคาดไตรมาส 4/65 แนวโน้มดีต่อเนื่อง โดยมี Catalyst คืองาน Motor Expo ผนวกกับอุปสงค์ในประเทศที่คาดฟื้นตัวต่อ ส่วนภาคการส่งออกดูดีเช่นกันจากภาพปัญหาขาดแคลนชิปเริ่มคลี่คลาย กำไรปกติต่อหุ้น (Norm EPS)งวด 9 เดือนปี 65 อยู่ที่ 3.25 บาท
อย่างไรก็ตามหากงวดไตรมาส 4/65 กำไรปกติใกล้เคียงไตรมาส 3/65 ที่ 1.2 บาทต่อหุ้น หากตั้งสมมติฐานให้กำไรไตรมาส 4/65 ใกล้เคียงไตรมาส 3/65 กำไรปกติทั้งปี 65 คาดที่ราว 4.45 บาท ปัจจุบันเทรดที่ PER 6-7 เท่าเทียบกับอุตสาหกรรมเทรดอยู่ราว 10 เท่าเชิงกลยุทธ์มองสามารถเก็งกำไรได้